Príloha č. 1

a. Zdôvodnenie a špecifikácia návrhu na vyčlenenie prostriedkov z rezervy vlády na doplnenia jednotiek HaZZ špeciálnou hasiacou technikou

Návrh vyplynul z prerokovania „Doplnenia Projektu protipožiarnej ochrany územia Vysokých tatier po veternej kalamite“ Vládny výborom na obnovu a rozvoj Vysokých Tatier.

Zámerom je v spolupráci s Ministerstvom vnútra SR zabezpečiť urýchlené doplnenie (dovybavenie) spádových jednotiek HaZZ špeciálnou hasiacou technikou a ďalšími technickými prostriedkami. Okrem vyššie navrhovaného doplnenia - dovybavenia hasičských jednotiek (OR HaZZ v Poprade), vzhľadom na pretrvávajúce zvýšené riziko vzniku lesných požiarov a následnú ohrozenosť intravilánu ešte niekoľko rokov, sa navrhuje zvýšiť a vyčleniť finančné prostriedky pre ďalšie doplnenie špeciálnej hasiacej techniky  na nákup: 
- špeciálne automobilové vozidlo určené k haseniu lesných požiarov s plnou výbavou 
  	- špeciálne terénne automobilové vozidlo určené na prepravu hasičov a materiálu
- genfo vesty (genfo vaky) na dohášanie požiaroviska
  	- prenosné motorové striekačky HONDA, prípadne prenosne plávajúce čerpadla
- hadice typu B
- hadice typu C
- vzduchové izolačné dýchacie prístroje
Spolu sa navrhuje na uvedené účely vyčleniť 12 575,0 tis. Sk

b. Zdôvodnenia a špecifikácia návrhu na vyčlenenie prostriedkov z rozpočtovej rezervy vlády na personálne posilnenie Univerzitnej knižnice

	Návrh predložil minister kultúry  v súvislosti s ukončením investičného projektu „Multifunkčné kultúrne a knižničné centrum – obnova a revitalizácia historických budov Univerzitnej knižnice v Bratislave“, ktorý sa realizoval v rokoch 2001-2005. Financovanie bolo zabezpečené zo štátneho rozpočtu a z poskytnutého úveru od Rozvojovej banky Rady Európy (ďalej CEB). Jednou z podmienok na získanie úveru bolo vytvoriť touto investíciou 104 nových pracovných miest.
	Ministerstvo kultúry SR vytvorí nové pracovné miesta na základe nových rozšírených činností a služieb knižnice a multifunkčného kultúrneho centra v internom a externom prostredí. Na zabezpečenie tejto podmienky sa zvyšuje záväzný limit počtu zamestnancov Univerzitnej knižnice v Bratislave ako rozpočtovej organizácie Ministerstva kultúry SR o 85 osôb. V ekonomickom vyjadrení sa upravia Mzdy, platy, služobné príjmy a ostatné osobné vyrovnania  (kategória 610) rezortu o 4 754 tis. Sk a Poistné a príspevky do poisťovní v sume (kategória 620) 1 662 tis. Sk.
	c. Zdôvodnenia a špecifikácia návrhu na vyčlenenie prostriedkov z rozpočtovej rezervy vlády na aktivity v zmysle Dodatku k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 

Návrh na čerpanie rozpočtovej rezervy vlády zahŕňa požiadavku Úradu vlády SR – podpredsedu vlády SR pre európske záležitosti, ľudské práva a menšiny na aktivity v zmysle Dodatku k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005, ktorého cieľom je zabezpečiť pokračovanie aktivít Akčného plánu v roku 2005.

Akčný plán je jedinou aktivitou vlády SR zameranou na boj proti intolerancii a je teda aktivitou, ktorou SR prezentuje na medzinárodnej úrovni riešenie týchto otázok. Reaguje na kritické situácie zavádzaním systémových riešení (napr. školenia zdravotníckeho personálu o informovanom súhlase v nadväznosti na obvinenia z údajných sterilizácií rómskych žien, a pod.). Je zároveň dôležitým preventívnym nástrojom na riešenie dôležitých otázok, ako je efektívna implementácia antidiskriminačnej legislatívy či systémového riešenia postavenia migrantov na Slovensku v súlade s požiadavkami EÚ.

Potreba finančného krytia aktivít akčného plánu v roku 2005 je vychádza zo zmeny uznesenia vlády SR č. 446/2004, ktorým bol Akčný plán schválený ako predbežný plán aktivít a bol vytvorený medzirezortný program „Podpora multikultúrneho charakteru spoločnosti“ a následne vytvorené rezortné podprogramy jednotlivých zainteresovaných ministerstiev. Zmenou cit. uznesenia vlády SR sa uvedený medzirezortný program transformoval na podprogram v rámci rozpočtovej kapitoly Úradu vlády SR. 

Návrh na uvoľnenie finančných prostriedkov z rezervy vlády SR na zabezpečenie aktivít Akčného plánu v roku 2005 uvedených v „Dodatku ...“ v objeme 3 586 400,- Sk je prechodným a jednorázovým riešením a nezakladá nároky na štátny rozpočet na ďalšie roky.

d. zdôvodnenia a špecifikácia návrhu na vyčlenenie prostriedkov z rozpočtovej rezervy vlády na zvýšenie odmeňovania zamestnancov Kancelárie Súdnej rady SR

Návrh na čerpanie rozpočtovej rezervy vlády zahŕňa požiadavku Kancelárie Súdnej rady SR predloženú prostredníctvom svojho správcu - Najvyššieho súdu SR, ktorý požiadavku vyhodnotil ako prioritnú a v rámci možností kapitoly neriešiteľnú.
              Požiadavka Kancelárie Súdnej rady SR spočíva v potrebe zvýšenia úrovne odmeňovania zamestnancov Kancelárie doplnením rozpočtových prostriedkov na hlavnej kategórii 600 - Bežné výdavky v sume 792 tis. Sk, z toho v kategórii 610 – Mzdy, platy, služobné príjmy a ostatné osobné vyrovnania v sume 587 tis. Sk a v kategórii 620 – Poistné a príspevok do poisťovní v sume 205 tis. Sk. 
	V uvedenom zvýšení finančných prostriedkov je pre štátnych zamestnancov určený objem prostriedkov s kategórii 610 - Mzdy, platy, služobné príjmy a ostatné osobné vyrovnania v sume 545 tis. Sk a v kategórii 620 – Poistné a príspevok do poisťovní v sume 190 tis. Sk. Vykonanie rozpočtového opatrenia podlieha súhlasu príslušného orgánu Národnej rady SR.